Βάσω Λασκαράκη

Η  Βάσω Λασκαράκη (Θεσσαλονίκη, 19 Οκτωβρίου 1979) είναι Ελληνίδα ηθοποιός. Είναι απόφοιτη της Δραματικής Σχολής του Κρατικού Θεάτρου Βορείου Ελλάδος (2002). Έγινε ιδιαίτερα γνωστή στο ευρύ κοινό, από τους πρωταγωνιστικούς της ρόλους σε δημοφιλείς τηλεοπτικές σειρές, μεταξύ των οποίων είναι Η Πολυκατοικία, Κλεμμένα Όνειρα, Το σόι σου και Έρωτας Μετά.
 Πρώτα χρόνια 
Γεννήθηκε στη Θεσσαλονίκη όπου και μεγάλωσε. Οι γονείς της, Χρήστος Λασκαράκης και Αναστασία Βαμβακίδου, ασχολούνται με τον καθαρισμό κτηρίων. Τελειώνοντας το σχολείο αποφάσισε να γίνει ηθοποιός κι γι' αυτό έδωσε εξετάσεις στη Δραματική Σχολή του Κρατικού Θεάτρου Βορείου Ελλάδος σε ηλικία 18 ετών. Μετά την πρώτη απόρριψη ακολούθησαν δύο ακόμη απόπειρες για την ένταξή της στην ίδια σχολή τα επόμενα χρόνια. Τελικά, σε ηλικία 20 ετών, έγινε αποδεκτή από το Κρατικό Θέατρο Βορείου Ελλάδος ξεκινώντας τις σπουδές της. Παράλληλα εργαζόταν ως σερβιτόρα, υποδοχή σε μαγαζιά και καθαρίστρια μαζί με τους γονείς της. Ολοκληρώνοντας τις σπουδές της, το 2002 άρχισε να κάνει τις πρώτες της δουλειές ως ηθοποιός, παίζοντας σε θεατρικές παραστάσεις στη Θεσσαλονίκη.

Το καλοκαίρι του 2005 εγκαταστάθηκε στην Αθήνα με σκοπό να συμμετάσχει σε μια μεγάλη ακρόαση της εταιρείας παραγωγής Άνωση Α.Ε., που αφορούσε την αναζήτηση ηθοποιών για τις τηλεοπτικές σειρές του MEGA. Τελικά, μετά την ολοκλήρωση των δοκιμαστικών, κέρδισε ένα μικρό ρόλο στο καστ του τέταρτου κύκλου της καθημερινής σειράς «Φιλοδοξίες».

 Καριέρα 
 Τηλεόραση 
Τη σεζόν 2005-2006 έκανε την πρώτη της εμφάνιση στη τηλεόραση, στη σειρά «Φιλοδοξίες» του MEGA, όπου εκεί υποδύθηκε τον ρόλο της Πέπης. Την ίδια περίοδο πέρασε από οντισιόν για τον ρόλο της Αριάδνης Λάμπρου στη σειρά του ANT1, «Έρωτας». Έτσι εντάχθηκε στο καστ της σειράς, στο δεύτερο κύκλο της, από τον Δεκέμβριο του 2006. Συνέχισε την παρουσία της στη σειρά μέχρι και τα μέσα του τρίτου κύκλου. Το 2007 πρωταγωνίστησε στο επεισόδιο "Το κορίτσι της βιτρίνας" της αστυνομικής σειράς «Ίχνη» στο MEGA, υποδυόμενη μία κοπέλα που δολοφονείται.

Η αναγνωρισιμότητα ήρθε με τη σειρά «Η Πολυκατοικία» το 2008. Συγκεκριμένα την άνοιξη εκείνης της χρονιάς πέρασε από casting για έναν ρόλο στη νέα -τότε- σειρά του MEGA με σκηνοθέτη τον Βασίλη Θωμόπουλο. Τελικά της έγινε γνωστό πως πήρε τον ρόλο της Λουκίας Ασημάκη. 

Τελικά πρωταγωνίστησε στη σειρά και τις τρεις σεζόν προβολής της μέχρι και το 2011. Αμέσως μετά, δέχτηκε την πρόταση από τον σκηνοθέτη Δημήτρη Αρβανίτη για να αναλαμβάνει τον ρόλο της Φαίης Σαββίδη στη δραματική σειρά «Κλεμμένα Όνειρα» που προβλήθηκε και πάλι στο MEGA. Εκεί συμπρωταγωνιστούσε, από το 2011 μέχρι το 2014, μεταξύ άλλων, τον Κωνσταντίνο Λάγκο, τον Ορφέα Παπαδόπουλο και την Αθηνά Οικονομάκου. Τον Μάιο του 2013, μετά την ανακοίνωση της εγκυμοσύνης της, έγινε γνωστή η μελλοντική οριστική αποχώρηση της από το καστ των Κλεμμένων Ονείρων. Τον Ιανουάριο του 2014 πραγματοποιήθηκε την τελευταία της εμφάνιση στη σειρά, στα μέσα του 3ου κύκλου, ύστερα από 317 επεισόδια.

Η επόμενη τηλεοπτική της εμφάνιση ήταν στην οικογενειακή κωμική σειρά «Το σόι σου» στον ALPHA. Συγκεκριμένα τον Αύγουστο του 2014 έγινε γνωστό πως υποδύθηκε τον κεντρικό γυναικείο χαρακτήρα της σειράς, αυτόν της Λυδίας Χαμπέα, συμπρωταγωνιστώντας με τους Μελέτη Ηλία, Μίρκα Παπακωνσταντίνου, Ρένια Λουιζίδου, Γιώργο Γιαννόπουλο και Παύλο Ορκόπουλο. Η σειρά σημείωσε μεγάλη επιτυχία και προβλήθηκε για πέντε συνολικά διαδοχικές τηλεοπτικές σεζόν, με την ίδια και τον Μελέτη Ηλία να έχουν μόνιμη παρουσία και στα 307 επεισόδια της σειράς. Μετά την ολοκλήρωση της σειράς, τον Ιούνιο του 2019, ανανέωσε τη συνεργασία με το κανάλι για την επόμενη σεζόν. Έτσι τη σεζόν 2019-20 υποδύθηκε την Άννα Μακρίδη στο αστυνομικό ερωτικό θρίλερ «Έρωτας Μετά». Τη σεζόν 2021-22 πρωταγωνίστησε στη κωμική σειρά της ΕΡΤ1, «Σε ξένα χέρια», όπου υποδύθηκε τον ρόλο της Τόνιας Μαυρομάτη.

Τη σεζόν 2022-23 πρωταγωνίστησε στη κωμική σειρά του MEGA, «Μαίρη, Μαίρη, Μαίρη». Τη σεζόν 2023-24 παρουσίασε την εβδομαδιαία ψυχαγωγική εκπομπή «The Break» στον ΣΚΑΪ.

 Θέατρο-Κινηματογράφος 
Μετά την αποφοίτησή της από την Δραματική Σχολή, ξεκίνησε να παίζει με θεατρικές ομάδες, κάνοντας κυρίως παιδικό θέατρο στη Θεσσαλονίκη. Η πρώτη της εμπορική δουλειά, έγινε τη σεζόν 2008-09 με την παράσταση «Η Πεντάμορφη και το Τέρας» στο Θέατρο του Βορρά. Ακολούθησαν οι παραστάσεις: «Το Άνθος του Κάκτου» στο Θέατρο Λαμπέτη (2009-10), «Ο φίλος μου ο Λευτεράκης» (καλοκαίρι 2010), «Σεσουάρ για δολοφόνους» στο Θέατρο Αποθήκη (2011-12), «Βαλ' τον υπουργό στη πρίζα» στο Θέατρο Πειραιώς 131 (2012-13) και «Πριν το χάραμα» στο Θέατρο Βέμπο (2014-15).

Τη σεζόν 2023-24 επέστρεψε, ύστερα από πολυετή θεατρική αποχή, με την παράσταση «Unfriend» στο Θέατρο Νέος Ακάδημος.

Την σεζόν 2024-25 πρωταγωνίστησε στην παράσταση «Λαπωνία» στο Κινηματοθέατρο ΚΟΛΟΣΣΑΙΟΝ, στη Θεσσαλονίκη

Στον κινηματογράφο συμμετείχε στην ταινία του Θανάση Τσαλταμπάση, «Πέμπτη & 12» (2014).

 Προσωπική ζωή 
Το 2009 ξεκίνησε τη σχέση της με τον συμπρωταγωνιστή της στη σειρά «Η Πολυκατοικία», Γιάννη Τσιμιτσέλη. Το ζευγάρι παντρεύτηκε στις 24 Οκτωβρίου 2013 και απέκτησε μια κόρη, την Ευαγγελία (γενν. 10 Νοεμβρίου 2013). Στις 28 Σεπτεμβρίου 2017 ανακοίνωσαν από κοινού το διαζύγιό τους.

Το 2018 ξεκίνησε τη σχέση της με τον σεφ Λευτέρη Σουλτάτο. Το ζευγάρι παντρεύτηκε στις 29 Απριλίου 2019 στο Ηράκλειο Κρήτης.

Είναι κουμπάρα με τους επίσης ηθοποιούς Αθηνά Οικονομάκου και Μελέτη Ηλία, αφού έχει βαπτίσει τους γιους τους, αλλά και με τον Αλέξανδρο Αντωνόπουλο, ο οποίος έχει βαπτίσει την κόρη της.

 Παραπομπές 

 Εξωτερικοί σύνδεσμοι 
 Σελίδα στο IMDb 
 Σελίδα στο Instagram

Κατηγορία:Ελληνίδες ηθοποιοί τηλεόρασης
Κατηγορία:Ελληνίδες ηθοποιοί θεάτρου
Κατηγορία:Ελληνίδες ηθοποιοί κινηματογράφου